用伯充韻贈孫志舉
作者：蘇過
朝代：宋

paragraphs: 朱顔染黄茅，自意嶺表人。
長恬服世俗，敢愧歠菽貧。
送車反自厓，異獠紛來賓。
蛙蝝與蚔醢，敬我如族姻。
海風吹余舟，夜渡徐聞垠。
往來一漚間，勞生竟非真。
重尋江南遊，再款空同闉。
山中有異士，束書來卜鄰。
胸中出虹霓，雷袂勇且仁。
索居□枯槁，賴此意少春。
當年老于公，硬語本爲民。
終身雖坎壈，誰得疏而親。
臧孫固有後，仲子先離倫。
不憂廊廟遲，綠髪未肯銀。
季子又一奇，武庫戈矛新。
片言折鹿角，不許枝詞諄。
近聞獲麟書，還許登成均。
歸歟汶上兄，器新人惟陳。